Ungdóms- og barnaarbeiði 9,2 milliónir í veddingarpengum Á ársaðalfundi hjá smápartafelagnum Ítróttavedding mikudagin fingu Ítróttasamband Føroya, Føroya Ungdómsráð og Mentamálaráðið tillutaðar milliónaupphæddir, ið stava beinleiðis frá tí, føroyingar spæla fyri í spølunum hjá Danske Spil í Føroyum. Tey seinnu árini hevur størsta fíggjarliga íkastið til barna- og ungdómsarbeiði í Føroyum verið tað, ið stavar frá veddingarpengum og umvegis smápartafelagið Ítróttavedding verður lutað út til Ítróttasamband Føroya, Føroya Ungdómsráð og Mentamálaráðið. Samlaða upphæddin hesa ferð var 9,2 milliónir krónur, og á aðalfundinum í smápartafelagnum Ítróttavedding mikudagin fekk Ítróttasamband Føroya 5,545 millión krónur, og Føroya Ungdómsráð og Mentamálaráðið 1,85 milliónir krónur í part. Upphæddin, sum verður lutað út, skiftir eitt sindur frá ári til ár, alt eftir hvussu ídnir føroyingar eru at vedda og spæla hjá Danske Spil, og í farna árinum hava teir verið heldur ídnari enn í fjør, tá útlutaða upphæddin var 9 milliónir krónur. Kemur væl við–Fyri okkara viðkomandi kemur upphæddin frá veddingarpengunum sera væl við, og hon fer øll beinleiðis til ítróttin. Sersambondini fáa pengarnar eftir einum ávísum býtislykli, og nú Oyggjaleikir eru á Áland í summar, er hetta kærkomið íkast hjá fleiri ítróttargreinum, sigur Sølvi Reinert Hansen, forseti í Ítróttasambandi Føroya. Torfinn Højgaard, formaður í Ítróttavedding, handar Sølva Reinert Hansen, ÍSF-forseta, stuðulin til ítróttin. Tað sama sigur Alda Joensen, fulltrúi í Mentamálaráðnum. –Vit hava jú ábyrgd av, at karmarnir fyri virksemi hjá børnum og ungum eru í lagi, og sum vanligt verða pengarnar brúktir til mong og ymisk endamál, so teir koma so mongum til góðar sum gjørligt, sigur hon. Tjóðhild Patursson, forkvinna í Føroya Ungdómsráð, sigur veddingarpengarnar hava ótrúliga nógv at siga fyri arbeiði hjá teirra limafeløgum. –Hetta heldur so at siga øllum arbeiðinum uppi, og hjá fleiri av okkara limafeløgum er hetta næstan einasta inntøka, tey hava, sigur hon. Nevndin í smápartafelagnum Ítróttavedding, sum hon nú sær út. Frammanfyri frá vinstru Katrin Joensen, Søren P. Sørensen, Petur Elias Petersen, Tjóðhild Patursson, Sigmund Poulsen, Torfinn Højgaard og Sølvi Reinert Hansen. Nýggj í nevndini Á aðalfundinum mikudagin varð nevndarval á skránni. Nevndin í smápartafelagnum Ítróttavedding sær nú soleiðis út, at Tórfinn Højgaard er formaður, Sigmund Poulsen næstformaður, og nevndarlimir eru Katrin Joensen, Sølvi Reinert Hansen, Søren Pram Sørensen, Tjóðhild Patursson og Petur Elias Petersen, sum eisini er stjóri.